DA Den Europæiske Unions Tidende C 146/3

KOMMISSIONENS AFGØRELSE

af 16. maj 2011

om oprettelse af et forum til udveksling af informationer i henhold til artikel 13 i direktiv 2010/75/EU om industrielle emissioner

2011/C 146/03

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til direktiv 2010/75/EU om industrielle emissioner (integreret forebyggelse og bekæmpelse af forurening) (omarbejdning) (1) (i det følgende benævnt »direktivet«), særlig artikel 13, stk. 3, og

ud fra følgende betragtninger:

(1) I direktivets artikel 13, stk. 1, fastsættes det, at Kommissionen skal tilrettelægge en udveksling af informationer mellem medlemsstaterne, de berørte industrier, ikke-statslige organisationer, der arbejder for miljøbeskyttelse, og Kommissionen.

(2) I direktivets artikel 13, stk. 3, fastsættes det, at Kommissionen skal oprette og regelmæssigt indkalde til møde i et forum bestående af repræsentanter for medlemsstaterne, de berørte industrier og ikke-statslige organisationer, der arbejder for miljøbeskyttelse, og indhente udtalelse fra forummet om de praktiske arrangementer for udvekslingen af de informationer, der er forudset i nævnte artikel.

(3) I direktivets artikel 13, stk. 4, fastsættes det, at Kommissionen skal indhente og gøre udtalelsen fra forummet om det foreslåede indhold af BAT-referencedokumenterne offentlige tilgængelig.

(4) Det er derfor nødvendigt at oprette et forum og fastlægge dets opgaver og struktur.

(5) Forummet bør afgive udtalelse om de praktiske arrangementer for udvekslingen af informationer og om det foreslåede indhold af BAT-referencedokumenterne.

(6) Forummet bør være sammensat af medlemsstater, internationale organisationer, som repræsenterer de industrier, der er berørt af aktiviteterne under bilag I til direktivet, og ikke-statslige organisationer, der arbejder for miljøbeskyttelse.

(7) Der bør fastsættes regler for videregivelse af oplysninger fra forummets medlemmer.

(8) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2) —

VEDTAGET DENNE AFGØRELSE:

Artikel 1

Genstand

Der oprettes hermed et forum til at fremme udvekslingen af informationer i henhold til direktivets artikel 13, stk. 3.

Artikel 2

Opgaver

Forummet har til opgave:

a) at afgive udtalelse om de praktiske arrangementer for udvekslingen af informationer i overensstemmelse med direktivets artikel 13, stk. 3, andet afsnit

b) at afgive udtalelse om det foreslåede indhold af BAT-referencedokumenterne i overensstemmelse med direktivets artikel 13, stk. 4.

Artikel 3

Høring

Kommissionen kan høre forummet om ethvert anliggende vedrørende direktivets artikel 13 eller om ethvert anliggende vedrørende BAT som defineret i direktivets artikel 3, stk. 10.

Artikel 4

Medlemskab — udnævnelse

1. Medlemmerne er medlemsstater, internationale organisationer, som repræsenterer de industrier, der er berørt af aktiviteterne under bilag I til direktivet, og ikke-statslige organisationer, der arbejder for miljøbeskyttelse. De pågældende organisationer skal sikre en acceptabel grad af europæisk repræsentation.

2. Medlemmerne af Kommissionens ekspertgruppe »Information Exchange Forum on Best Available Techniques under legislation on industrial emissions« (E00466) (forummet for informationsudveksling om bedst tilgængelige teknikker under lovgivningen om industrielle emissioner) anses automatisk for at være medlemmer af forummet.

3. Nye medlemmer, som ikke er medlemsstater, udpeges af generaldirektøren for GD for Miljø.

4. Medlemmer, som ikke længere er i stand til at bidrage effektivt til forummets arbejde, og som træder tilbage, eller som ikke overholder traktatens artikel 339, kan erstattes.

5. Navnene på de organisationer, der er medlemmer, offentliggøres i registret. Navnene på medlemsstaternes repræsentanter kan offentliggøres i registret.

6. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Arbejdsmåde

1. Forummets formandskab varetages af Kommissionen.

2. Forummet kan med Kommissionens samtykke nedsætte undergrupper for at undersøge specifikke spørgsmål på grundlag af et mandat, som forummet opstiller. Sådanne undergrupper opløses, når deres mandat er opfyldt. Undergruppernes formandskab varetages af Kommissionen. Formanden for en undergruppe aflægger rapport til forummet.

3. Repræsentanter for EØS-staterne indbydes til at deltage i forummets møder i overensstemmelse med EØS-protokollen.

4. Repræsentanter for tiltrædende lande skal indbydes til at deltage i forummets møder fra datoen for undertegnelsen af tiltrædelsestraktaten.

5. Formanden kan invitere eksterne eksperter med specifik viden om et emne på dagsordenen til at deltage på ad hoc-basis i forummets eller undergruppens arbejde. Formanden kan desuden give observatørstatus til enkeltpersoner, organisationer, som defineret i regel 8, stk. 3, i de horisontale regler om ekspertgrupper (3), og kandidatlande.

6. Medlemmerne af forummet og deres repræsentanter samt de indbudte eksperter og observatørerne skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (4). Hvis de tilsidesætter disse forpligtelser, kan Kommissionen træffe alle relevante foranstaltninger.

7. Forummets og undergruppernes møder afholdes i Kommissionens lokaler. Sekretariatsopgaverne varetages af Kommissionen.

8. Forummet fastsætter selv ved simpelt flertal af dets medlemmer sin forretningsorden på grundlag af en standardforretningsorden for ekspertgrupper.

9. Kommissionen offentliggør relevante oplysninger om forummets aktiviteter enten i registret eller via et link fra registret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forummets aktiviteter.

2. De rejseudgifter, der afholdes af deltagerne i forummets aktiviteter, kan godtgøres af Kommissionen. Godtgørelse finder sted i overensstemmelse med de gældende bestemmelser i Kommissionen og inden for grænserne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Udfærdiget i Bruxelles, den 16. maj 2011. På Kommissionens vegne Janez POTOČNIK Medlem af Kommissionen

(1) EUT L 334 af 17.12.2010, s. 17.

(2) EFT L 8 af 12.1.2001, s. 1.

(3) K(2010) 7649 endelig.

(4) Kommissionens afgørelse af 29. november 2001 om ændring af dens forretningsorden (EFT L 317 af 3.12.2001, s. 1).